Għanja għat-tieġ tal-Messija-Sultan Għall-mexxej tal-kor. Fuq "Il-Ġilji". Ta' wlied Koraħ. Maskil. Għanja ta' mħabba. Qalbi tfawwar bi kliem sabiħ; ngħanni l-għanja tiegħi lis-sultan; ilsieni pinna ta' kittieb ħafif. Int l-isbaħ fost ulied il-bnedmin, imsawba l-ħlewwa fuq xufftejk; għalhekk bierkek Alla għal dejjem. Tħażżem, qalbieni, b'sejfek fuq ġenbek; ilbes il-ġieħ u l-ġmiel tiegħek! Irkeb għar-rebħa tas-sewwa u l-ħaqq; turik lemintek ħwejjeġ tal-għaġeb! Il-vleġeġ tiegħek jinfdu, taħtek jaqgħu l-popli; jaqtgħu qalbhom l-għedewwa tas-sultan. It-tron tiegħek, Alla, għal dejjem ta' dejjem ; xettru tas-sewwa hu x-xettru ta' saltnatek! Int tħobb il-ġustizzja u tobgħod il-ħażen; għalhekk dilkek Alla, Alla tiegħek, b'żejt il-hena aktar minn sħabek. Bil-mirra u s-sabbara u l-kassja, kollha fwieħa lbiesek. Mill-palazzi tal-avorju jferrħek id-daqq tal-kordi. Bniet is-slaten joħorġu jilqgħuk; f'lemintek is-sultana mżejna b'deheb ta' Ofir . Isma', binti, ħares u agħti widen, insa 'l ġensek u 'l dar missierek. Jitgħaxxaq is-sultan bi ġmielek; u int, għax hu sidek, agħtih qima. In-nies ta' Tir bir-rigali jiġu, il-kbarat ifittxu l-favuri tiegħek. Kollha ġmiel bint is-sultan bil-ġawhar, minsuġ bid-deheb ilbiesha. Għand is-sultan jeħduha bix-xbejbiet warajha, it-tfajliet li jingħatawlha bi sħabha. Jittieħdu b'għajjat ta' ferħ u hena; jidħlu fil-palazz tas-sultan. Flok missirijietek jilħqu wliedek; inti tqegħedhom kapijiet fuq l-art kollha. Infakkar ismek minn nisel għal nisel; ifaħħruk il-popli għal dejjem ta' dejjem!